Lav et referat af nedenstående tekst:

Tekst:
En aften i marts 2018 ringede telefonen hos Morten Ryom. Den unge nordjyde havde i fire år været socialdemokratisk folketingskandidat i Aalborg Øst-kredsen og lagt mange timer i hvervet. I røret var Aalborgs borgmester, Thomas Kastrup-Larsen. Han havde af partiledelsen i København fået den utaknemmelige opgave at meddele Morten Ryom, at han ikke mere skulle være kredsens folketingskandidat - for dén skulle partiformanden, Mette Frederiksen, overtage, var det besluttet på højeste sted. Det var en barsk oplevelse for et ungt politisk engageret menneske, som meldte sig ind i Danmarks Socialdemokratiske Ungdom som 15-årig, og der blev - især bag lukkede døre - sagt knubbede ord om fremgangsmåden. Nyt kandidiatur Nu er Morten Ryom, der i dag er 29 år, imidlertid formentlig på vej tilbage mod et folketingskandidatur. Hos Socialdemokratiet i Aalborg Vest, nabokredsen til hans tidligere kreds, er de fire lokalformænd enige om, at Morten Ryom skal være kredsens nye folketingskandidat. Den nuværende kandidat Søren Valgreen Knudsen træder ved årsskiftet ind i regionsrådet og har derfor i henhold til partiets forbud mod dobbeltmandater frasagt sig folketingskandidaturet. Søren Valgreen Knudsen afløste i sin tid som folketingskandidat Rasmus Prehn, da han skiftede til Hjørring-kredsen. - Morten er en rigtig god fyr, som repræsenterer vores socialdemokratiske kerneværdier. Han har sine meningers mod, og så har han særlige forudsætninger for at ramme de unge, siger Jane Tribler, der er formand for Aalborg Vest-kredsen, til TV2 Nord. Opstillingsmøde i april Forslaget om at opstille Morten Ryom skal nu behandles på de fire foreningers generalforsamlinger, inden der efter planen i april holdes et opstillingsmøde. Men Jane Tribler regner med, at udgangen bliver, at Morten Ryom opstilles. I mellemtiden har Morten Ryom færdiggjort sin uddannelse og kan nu kalde sig bygningsstruktør, hvilket svarer til en faglært betonarbejder. Han er desuden valgt til formand for 3F Ungdom i Aalborg - et hverv, som fra nytår bliver hans hovedbeskæftigelse. Mange aktiviteter de seneste år Han siger, at han godt kunne ønske sig, at forløbet af den bratte fyring af ham i Aalborg Øst-kredsen havde været anderledes. - Men jeg har ikke mistet modet. Jeg har stadig en række mærkesager og holdninger, jeg gerne vil arbejde for, siger Morten Ryom, der i givet fald kan se frem til en kommende nordjysk valgkamp side om side med blandt andre Mette Frederiksen. I de seneste år har han ved siden af andet arbejde også af Dansk Ungdoms Fællesråd og Udenrigsministeriet været udpeget som såkaldt ungdomsdelegeret til FN, hvor han har deltaget i en række møder om faglærte uddannelser og jobskabelse.

Referat:
Morten Ryom, der måtte vige pladsen som folketingskandidat i Aalborg, da partiet besluttede at opstille partiformanden, bør være ny folketingskandidat i Aalborg Vest-kredsen, mener de fire lokalformænd.